CELEX: 32017R0751
Language: et
Date: 2017-03-16 00:00:00
Title: Komisjoni delegeeritud määrus (EL) 2017/751, 16. märts 2017, millega muudetakse delegeeritud määruseid (EL) 2015/2205, (EL) 2016/592 ja (EL) 2016/1178 seoses kliiringukohustuse jõustumise kuupäevaga börsiväliste tuletisinstrumentidega tegelevate teatavate vastaspoolte puhul (EMPs kohaldatav tekst )

29.4.2017   
            
            
               ET
            
            
               Euroopa Liidu Teataja
            
            
               L 113/15
            
         KOMISJONI DELEGEERITUD MÄÄRUS (EL) 2017/751,
   16. märts 2017,
   millega muudetakse delegeeritud määruseid (EL) 2015/2205, (EL) 2016/592 ja (EL) 2016/1178 seoses kliiringukohustuse jõustumise kuupäevaga börsiväliste tuletisinstrumentidega tegelevate teatavate vastaspoolte puhul
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 5 lõiget 2,
   ning arvestades järgmist:
   
               (1)
            
            
               Komisjoni delegeeritud määrustega (EL) 2015/2205, (2) (EL) 2016/592 (3) ja (EL) 2016/1178 (4) on kindlaks määratud neli vastaspoolte kategooriat ja nende kliiringukohustuse jõustumise kuupäevad. Vastaspooled on kategooriatesse jagatud vastavalt nende õigus- ja tegevusvõimele ning börsiväliste tuletisinstrumentidega seotud kauplemistegevusele.
            
         
               (2)
            
            
               Selleks et tagada kliiringukohustuse õigeaegne ja nõuetekohane kohaldamine, kehtestati vastaspoolte eri kategooriatele üleminekuperioodid.
            
         
               (3)
            
            
               3. kategooria vastaspoolte kliiringukohustuse jõustumise kuupäeva puhul võetakse arvesse asjaolu, et enamik neist saavad juurdepääsu kesksele vastaspoolele üksnes siis, kui neist saab kliiriva liikme klient või kaudne klient.
            
         
               (4)
            
            
               Vastaspooled, kellel on kõige vähem börsiväliste tuletisinstrumentidega seotud tegevusi, kuuluvad 3. kategooriasse. Viimaste andmete põhjal esineb selle kategooria vastaspooltel suuri probleeme kõnealuste tuletislepingute kliirimiseks vajaliku tegemisel. See on tingitud sellest, et kliiringule juurdepääs on keeruline mõlema liigi, st nii klientide kliirimise kui ka kaudsete klientide kliirimise puhul.
            
         
               (5)
            
            
               Esiteks tundub, et kliiringuliikmetel puudub kulude tõttu soov oluliselt laiendada klientide kliirimise pakkumist. Veelgi enam on see nii vastaspoolte puhul, kellel börsiväliste tuletisinstrumentidega seotud tegevuse maht on tagasihoidlik. Lisaks on muudetud klientide kliirimise tegevuse suhtes kehtivat kapitalinõuete õigusraamistikku, mis tekitab ebakindlust ja mis omakorda vähendab kliiringuliikmete soovi töötada välja klientide kliirimise pakkumisi.
            
         
               (6)
            
            
               Teiseks, mis puutub kaudsete klientide kliirimisse, puudub vastaspooltel vähese pakkumise tõttu praegu juurdepääs kesksetele vastaspooltele, kui nad muutuvad kliiriva liikme kaudseks kliendiks.
            
         
               (7)
            
            
               Nende probleemide tõttu ja et anda kõnealustele vastaspooltele lisaaega vajalike kliiringut käsitlevate meetmete võtmiseks, on asjakohane lükata edasi 3. kategooria vastaspoolte kliiringukohustuse jõustumise kuupäevi. Arvesse on siiski juba võetud stiimuleid tsentraliseerida grupisiseste tehingute puhul riskijuhtimist grupis ning asjaolu, et ei nende kuupäevade ega teatavate samasse gruppi kuuluvate vastaspoolte vahel sõlmitud börsiväliste tuletislepingute puhul kehtivate kuupäevade edasilükkamine neid stiimuleid ei mõjuta.
            
         
               (8)
            
            
               Võttes arvesse kliiringukorra kehtestamisest tulenevaid positiivseid tagajärgi ja vältimaks topelttööd ettevalmistuste tegemisel kliiringukohustusega eri varaklasside kliirimiseks, on asjakohane ühtlustada uued kuupäevad, mil 3. kategooria vastaspoolte kliiringukohustus jõustub.
            
         
               (9)
            
            
               Delegeeritud määrusi (EL) 2015/2205, (EL) 2016/592 ja (EL) 2016/1178 tuleks seetõttu vastavalt muuta.
            
         
               (10)
            
            
               Käesolev määrus põhineb regulatiivsete tehniliste standardite eelnõul, mille esitas komisjonile Euroopa Väärtpaberiturujärelevalve (ESMA).
            
         
               (11)
            
            
               ESMA on korraldanud käesoleva määruse aluseks olevate regulatiivsete tehniliste standardite eelnõu kohta avaliku konsultatsiooni, analüüsinud potentsiaalseid seonduvaid kulusid ja tulusid ning küsinud arvamust Euroopa Parlamendi ja nõukogu määruse (EL) nr 1095/2010 (5) artikli 37 kohaselt moodustatud väärtpaberituru sidusrühmade kogult ning konsulteerinud Euroopa Süsteemsete Riskide Nõukoguga,
            
         ON VASTU VÕTNUD KÄESOLEVA MÄÄRUSE:
   Artikkel 1
   Delegeeritud määruse (EL) 2015/2205 muutmine
   Rakendusmääruse (EL) 2015/2205 artikli 3 lõike 1 punkt c asendatakse järgmisega:
   
      
                  „c)
               
               
                  21. juunil 2019, kui vastaspool kuulub 3. kategooriasse;“.
               
            
   Artikkel 2
   Delegeeritud määruse (EL) 2016/592 muutmine
   Delegeeritud määruse (EL) 2016/592 artikli 3 lõike 1 punkt c asendatakse järgmisega:
   
      
                  „c)
               
               
                  21. juunil 2019, kui vastaspool kuulub 3. kategooriasse;“.
               
            
   Artikkel 3
   Delegeeritud määruse (EL) 2016/1178 muutmine
   Delegeeritud määruse (EL) 2016/1178 artikli 3 lõike 1 punkt c asendatakse järgmisega:
   
      
                  „c)
               
               
                  21. juunil 2019, kui vastaspool kuulub 3. kategooriasse;“.
               
            
   Artikkel 4
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 16. märts 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 201, 27.7.2012, lk 1.
   
      (2)  Komisjoni 6. augusti 2015. aasta delegeeritud määrus (EL) 2015/2205, millega täiendatakse Euroopa Parlamendi ja nõukogu määrust (EL) nr 648/2012 kliiringukohustust käsitlevate regulatiivsete tehniliste standarditega (ELT L 314, 1.12.2015, lk 13).
   
      (3)  Komisjoni 1. märtsi 2016. aasta delegeeritud määrus (EL) 2016/592, millega täiendatakse Euroopa Parlamendi ja nõukogu määrust (EL) nr 648/2012 kliiringukohustust käsitlevate regulatiivsete tehniliste standarditega (ELT L 103, 19.4.2016, lk 5).
   
      (4)  Komisjoni 10. juuni 2016. aasta delegeeritud määrus (EL) 2016/1178, millega täiendatakse Euroopa Parlamendi ja nõukogu määrust (EL) nr 648/2012 kliiringukohustust käsitlevate regulatiivsete tehniliste standarditega (ELT L 195, 20.7.2016, lk 3).
   
      (5)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).